**Toamnă amăruie**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Această toamnă amăruie,

Cu gust de struguri și gutuie,

Paradoxal, nici dulce nu e

Și are-aromă de tămâie.

Copacii-și schimbă lent veșmântul,

Tristele frunze-ating pământul,

Le poartă-n zare, aprig, vântul,

Suratele-și așteaptă rândul.

O bufniță întârziată,

Cu ochelari din pene, roată,

Stă pe o cracă-nfrigurată,

Ascunsă-n haina-i demodată.

Cerul nostalgic se-nfioară,

Apare luna, este seară,

Grăbit sosește-un tren în gară,

Dar nimeni, astăzi, nu coboară.

Pustiu e totul, parcă plânge,

Inima-n mine mi se frânge,

Sufletu-i gol, lacrimi de sânge

Picură-ncet, oful mă strânge.

Și-n toamna asta amăruie,

Cu vagi arome de gutuie,

Umbrele nopții-n mine suie,

Speranță de mai bine nu e…